[{"text_idx": "#000000", "text": "Fotoj de antikvuloj au\u0306 modernuloj?"}, {"text_idx": "#000001", "text": "Tiuj homoj kiuj vivis antau\u0306 90 jaroj en la Imperiestra Placo lastatempe \"revenis\" en sian hejmon -- fakte temas pri kunmetaj\u0302oj faritaj el fotoj malnova kaj j\u0302us farita. La malnova sceno absolute nature akordig\u0302as al la nuna, kaj reaperigas en la moderna tempo homojn jam longe antau\u0306e forpasintajn. Tiuj fotomuntaj\u0302oj estas s\u0302atataj de pli ol dekmil retumantoj, kiuj pli ol dekmil fojojn plu sendis ligon al la fotoj en la reto."}, {"text_idx": "#000002", "text": "La muntaj\u0302ojn faris laborantoj de la gazeto Zijincheng (la Malpermesita Urbo) sub la muzeo de la Imperiestra Palaco. Ili elektis malnovajn fotojn konservatajn en la muzeo kaj metis ilin sur j\u0302us faritajn fotojn en kiuj estas konstruaj\u0302oj de la palaco kaj iliaj vizitantoj. La kreintoj de tiuj muntaj\u0302oj celas, ke en c\u0302i tia kunmetita vidaj\u0302o rigardantoj povu senti la historion pli amplekse kaj per sia propra sperto, c\u0302ar tiuj homoj el la pasinteco, ekzemple la lasta imperiestro de C\u0302inio, la lasta imperiestra edzino, la kromedzino de la lasta imperiestro, pli juna frato de la lasta imperiestro kaj nekonata maljuna servistino de la antikva kortego... c\u0302iuj el ili aperas en la modernaj fotoj kune kun nunaj turistoj. Retumantoj diris: \"Io perforte faris brec\u0302on en la tempo, transsaltis la spacon kaj reaperas tra la fotoj... Iam ili staris g\u0302uste tie.\""}, {"text_idx": "#000003", "text": "Ren Chao, redaktoro de la gazeto kaj inicianto de la foto-kunmetado, diris: \"La fotoj, kunmetite, helpas al ni pli bone kompreni la esencon de la historio ol unuope.\" Li klarigis, ke la fotoj estas elektitaj el pli ol 40 mil malnovaj fotoj konservataj en la muzeo, kaj oni celas doni inspiron al la rigardantoj tra la komparo inter pasinteco kaj nuntempo, kaj igi ilin kapti la veron de la historio pli facile. La kunmetado mem ne estas malfacila, sed por la kunmetado estas grave, ke oni trovu la precizajn tempon kaj lokon, kaj tio postulas helpon de profesiulo. Sub la direktado de la redakcio de la kortega historio sub la eldonejo de la Imperiestra Palaco, oni trovis la fotojn, kiuj registris la vivon de la lasta imperiestro kaj liaj familianoj, faritajn inter la periodo de 1922 g\u0302is 1924 -- kiam la lasta imperiestro ankorau\u0306 restis en la Imperiestra Palaco en Pekino."}, {"text_idx": "#000004", "text": "Specialisto opinias, ke tio povas esti efika rimedo por mezuri la staton de protektado de historiaj konstruaj\u0302oj. Se malnova foto povas sen tus\u0302oj akordi al la nuna realaj\u0302o, tio signifas ke almenau\u0306 la objektoj, c\u0302ambroj, altanoj, pordoj kaj arboj, trovataj sur la fotoj estas aspekte bone konservataj: ili travivis preskau\u0306 cent jarojn kaj restas en sia origina formo. Oni povas konkludi, ke por la historiaj konstruaj\u0302oj, ju pli nature akordas la scenoj pasintaj kaj nunaj, des pli perfektas ilia protektado. Klaras al ni, ke la heredado ne nur dau\u0306ras sed ankau\u0306 tau\u0306gas."}]